DECRETO 399/2009, do 22 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de mellora de seguranza viaria na travesía de Abellá, no termo municipal de Frades (A Coruña). (Clave AC.05.037.06).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 29/10/2009

Con data do 6 de outubro de 2008, o director xeral de Obras Públicas, por delegación da conselleira de Política Territorial, Obras Públicas e Transportes resolveu aprobar o proxecto de mellora de seguranza viaria na travesía de Abellá, termo municipal de Frades (A Coruña) (clave AC.05.037.06).
Este proxecto propón a adecuación e mellora viaria da AC-524 na parroquia de Abellá, no municipio de Frades, entre os puntos quilométricos 8+400 ao 10+700, e ten como finalidade garantir, fundamentalmente, a seguranza dos peóns pois encontrámonos cunha área poboada pola que discorre unha estrada cun nivel de tráfico importante tendo en conta, ademais, que nesta zona se conxuga o tráfico ordinario xunto co dos vehículos dedicados a labores agrícolas, o cal, potencialmente, orixina situacións de riscos certos nun núcleo de asentamento poboacional rural e exixe dos poderes públicos unha actuación tendente a evitar, na medida do posible, as potenciais situacións de perigo para as persoas.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e a necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
Os bens e dereitos en que se concreta a declaración de urxente ocupación aparecen recollidos e valorados no proxecto técnico e a xustificación da urxencia de ocupación dos bens e dereitos precisos para a execución do proxecto de mellora de seguranza viaria na travesía de Abellá, termo municipal de Frades (A Coruña) (clave AC.05.037.06), vén motivada, polo tanto, pola súa incidencia na seguranza viaria e para evitar riscos innecesarios para os veciños de Abellá que utilizan esta vía para acceder aos servizos existentes, ás súas vivendas así como para as actividades agropecuarias.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Medio Ambiente, Territorio e Infraestruturas.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta na súa reunión do día vinte e dous de outubro de dous mil nove,
DISPOÑO:
Artigo único.-Declarar a utilidade pública e a urxente ocupación para os efectos de expropiación forzosa dos bens e dereitos que se concretan no expediente administrativo instruído para o efecto e necesarios para a execución da actuación de mellora de seguranza viaria na travesía de Abellá, termo municipal de Frades (A Coruña) (clave AC.05.037.06).
Ourense, vinte e dous de outubro de dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas